February 2014 – MHI Attorneys Blog
Die meeste mense verstaan die belang daarvan om 'n geldige testament te hê, waarvolgens 'n eksekuteur aangestel en begunstigdes benoem word ten einde uitvoering te gee aan die verdeling van die testateur se eiendom by sy of haar afsterwe.
Maar hoeveel mense ag dit nodig om 'n lewende testament op te stel?
'n Lewende testament het nie ten doel om te beskik oor bates, legate of begunstigdes nie, maar het betrekking op die filosofie rakende die dood en afsterwe, en moet versigtig oorweeg word en deur 'n kundige opgestel word.
'n Lewende testament is 'n regsgeldige dokument waarin 'n persoon se wense te kenne gegee word met betrekking tot mediese behandeling wat lewe kan verleng wanneer die persoon nie langer in staat is om sy of haar wense uit te spreek nie. Dit kan ook bestempel word as 'n vervroegde mediese opdrag.
'n Tipiese klousule in 'n lewende testament sou soos volg lees:
As die tyd aanbreek dat ek nie in staat is om besluite oor my toekoms te neem nie dien die volgende verklaring as my opdrag.
Indien ek aan 'n siektetoestand of fisiese aantasting ly wat groot nood vir my veroorsaak en my onkapabel maak om 'n rasionele bestaan te voer en daar geen redelike vooruitsig op herstel is nie, weerhou ek my toestemming om op kunsmatige wyse aan die lewe gehou te word en om enige vorm van buisvoeding te ontvang as ek sterwend is. Ek versoek verder dat ek alle nodige medikasie binne-aars ontvang om my gemaklik en vry van pyn te hou, al sou dit die oomblik van dood verhaas. Ek weerhou uitdruklik toestemming tot enige vorm van resussitasie indien my hart en asemhaling staak en my prognose hopeloos is.
Die lewende testament stel dus die dokter en familie in kennis dat die pasiënt nie toestem tot enige behandeling wat hom of haar kunsmatig aan die lewe hou nie. Dit praat namens die pasiënt wanneer hy of sy nie in staat is om self te kommunikeer nie.
Die Suid-Afrikaanse reg en die meeste gelowe erken die geldigheid van die lewende testament maar al die vernaamste gelowe is gekant teen genadedood. Genadedood is onwettig en die opspraakwekkende geval van die gerespekteerde UWK-professor, Sean Davison, was onlangs in die nuus toe hy in Nieu-Seeland gearresteer is op 'n klag van poging tot moord nadat hy sy ongeneeslik siek 85-jarige moeder, Patricia Ferguson, bygestaan het met selfdood deur 'n dodelike dosis morfien vir haar voor te berei.
Die belang van 'n geldige lewende testament word onderstreep deur hierdie geval wat toon dat daar traumatiese en verreikende gevolge kan wees vir die geliefdes wat agterbly.
Baie prokureurs wat boedelbeplanning doen, sluit dan ook 'n lewende testament en 'n mediesesorgvolmag in by hul pakket van boedelbeplanningsdokumente.
Die voordele van 'n lewende testament
Die opdragte beskerm die pasiënt se menseregte en in besonder die reg om mediese behandeling te weier.
Dit moedig gesprekvoering aan met betrekking tot besluite oor afsterwe.
Dit het ook tot gevolg dat mediese personeel en versorgers bewus is van die pasiënt se wense, wat die toepassing van geskikte behandeling verseker.
Dit voorkom 'n situasie waar die pasiënt se vriende en familie die moeilike besluite moet neem.
Die nadele van 'n lewende testament
Dit is 'n onaangename, neerdrukkende taak om so 'n dokument op te stel.
Die persoon wat die dokument wil opstel mag nog gesond wees en hom of haar kwalik kan indink in omstandighede waaronder hy of sy willens en wetens die dood sal bespoedig.
Teen die tyd dat uitvoering aan die testament gegee moet word kon die opsteller dalk van plan verander het en is dit moeilik om die dokument te wysig.
Hou die volgende in gedagte
Die lewende testament moet nie vervat wees in of aangeheg word aan die laaste testament nie aangesien laasgenoemde slegs tot uitvoering kom by die afsterwe van die testateur.
'n Lewende testament tree eers in werking wanneer die pasiënt onbevoeg raak; tot in daardie stadium is die pasiënt in staat om self oor toepaslike behandeling te besluit.
'n Sertifikaat van die pasiënt se dokter en 'n ander onafhanklike dokter waarin gesertifiseer word dat die pasiënt óf aan 'n terminale siekte ly óf permanent bewusteloos is, word vereis voordat 'n lewende testament in werking tree. In die geval van 'n hartaanval tree die lewende testament nie in werking nie. 'n Lewende testament kan slegs in werking tree as uiteindelike herstel hopeloos is.
Jou dokter en familie moet in kennis gestel word van die dokument en dit is ook wenslik om afskrifte daarvan beskikbaar te hê vir die dokter, die hospitaal en familie.
Deur Monica Störzner
By Monica Störzner
DIE GEMENEREGHUWELIK IN SUID- AFRIKA
HOE OM JOU SKULD TE BESTUUR
Alecia het groot finansiële probleme gehad; sy het te veel skuld gehad en haar uitgawes het haar inkomste oorskry. Sy het besluit om 'n nuwe bankrekening oop te maak waarin haar salaris betaal kon word, wat sou verseker dat sy haar salaris kan bestuur voor haar maandelikse debietorders afgaan.
Alecia het gedink dit sou 'n goeie plan wees om eers die klein skuld af te betaal en dan te begin met die groter skuld. Ongelukkig het dit veroorsaak dat daar geen betalings gemaak is op haar huislening en kredietkaart nie en die bank het gedreig om haar op die swartlys te plaas en haar 'n dagvaarding te stuur . Die bank het toe 'n aansoek in die hof gebring vir 'n bevel wat dit verpligtend maak vir haar om die verskuldigde bedrag te betaal; hierdie bevel word 'n Besoldigingbeslagleggingsbevel genoem. So 'n bevel word kragtens a. 65J van die Wet op Landdroshowe Wet 32 ​​van 1944 toegestaan en beveel 'n werkgewer (genoem die beslagskuldenaar) om aftrekkings van 'n skuldenaar se salaris of lone te maak en hierdie bedrae aan die skuldeiser of sy/haar prokureurs oor te betaal. Hierdie bedrae was veel groter as wat Alecia kon bekostig en dit het haar gelaat met geen inkomste vir die res van haar maandelikse skuldverpligtinge nie. Dit het haar in 'n erger finansiële posisie as voorheen geplaas.
As Alecia vroeër geweet het van skuldberading sou sy nie in die posisie wees waarin sy haar nou bevind het nie. Dit is belangrik om mense voor te lig oor skuldberading, veral in 'n land waar skuld so maklik gemaak kan word maar so moeilik is om terug te betaal. Skuldberading is 'n proses om verbruikers wat skuldprobleme ervaar en sukkel om hul maandelikse verpligtinge na te kom, te help deur die verskaffing van begrotingsadvies, herstrukturering van betalings, onderhandeling namens hulle met kredietverskaffers, monitering van hul betalings, en die verskaffing van nasorgdiens.
Dit is die Skuldberader [wat by die die Nasionale Kredietreguleerder (NKR) geregistreer is] se taak om te bepaal of die verbruiker se skuldlas te groot is deur inkomste en uitgawes te weeg en dan statutêre en nie-statutêre aftrekkings asook bestaande maandelikse skuldbetalings in berekening te bring. Indien die berekening 'n negatiewe balans toon word die verbruiker oorverskuldig verklaar. Die skuldberader maak 'n voorstel wat die skuldbetalings verlaag en die betalingkaskades (die getal maande waarbinne die die skuld, insluitend rente, afbetaal moet word) verhoog, om die verbruiker in staat te stel om sy/haar skuld te bestuur en tegelykertyd af te betaal. 'n Bevel word dan deur die hof toegestaan ​​en aan die kredietverskaffers gestuur en die verbruiker kan dan nie meer enige nuwe skuld aangaan nie. Sodra die skuld afbetaal is word die verbruiker van 'n klaringsertifikaat voorsien en kan die persoon sy/haar ekstra inkomste gebruik om goedere met kontant te koop.
Ongelukkig was dit te laat vir Alecia aangesien regstappe reeds teen haar geneem was. Dieselfde geld indien 'n beëindigingbrief gestuur word kragtens a.129 van die Nasionale Kredietwet. Dit is belangrik vir mense om te weet dat daar 'n manier is om hul skuld te bestuur, maar hulle moet erken dat hulle in finansiële moeilikheid is voordat hulle in 'n situasie soos Alecia geplaas word . Dit kan dalk te laat vir Alecia wees, maar hopelik sal dit nie te laat wees vir ander nie.